Natuurramp by Kimberley skok
by Sharne Kemp - Volksblad
05 December 2013 MORE ARTICLES
KIMBERLEY. – Te min word hier gedoen vir die honderde flaminke en ander watervoëls wat daagliks in Kamfersdam vrek.
"Dit is 'n absolute natuurramp waarvan die uiteinde onbekend is," het Herbert Booth, 'n plaaslike boer, geskok gesê.
Die oorsaak van die vrektes is nie bekend nie, maar die Save the Flamingo-organisasie, inwoners en ekoloë glo dit is grootliks die swak watergehalte van die Sol Plaatje-rioolaanleg (ten spyte van 'n opgradering van miljoene rande), wat te blameer is.
Afvalwater wat na bewering gesuiwer is, word daagliks in die dam gepomp.
Sedert die eerste koerantberigte bykans drie weke gelede verskyn het, was daar volgens ingeligtes nie veel optrede van die munisipaliteit of provinsiale departemente nie.
Karkasse en voëls wat besig is om te vrek, soos kopereende en teeleende, het eergister en gister aan die noorde- en westekant van die dam gelê. Tientalle verlamde flaminke en flaminke wat besig is om te vrek, sowel as flamink-karkasse, is ook by die suidekant naby die Homevale-rioolaanleg aangetref.
Dr. Jan Roos, 'n onafhanklike water-ekoloog, reken duisende voëls het reeds die afgelope drie weke gevrek en die getalle styg steeds.
"Daar is meer karkasse naby die aanleg weens die konsentrasie besoedeling waar die sogenaamde gesuiwerde water uitgepomp word."
Hy het watermonsters rondom die dam geneem en gaan biologiese en chemiese toetse doen. Die suurstofkonsentrasie was baie hoog en uiters alkalies. Hy sal ook toets vir metale, E.coli en fekale koliforme, wat van riool afkomstig is. Die water is baie groen weens 'n hoë alg-konsentrasie. Die blougroenalg (Arthrospira) wat die flaminke eet, gedy in die voedingstofryke water.
Dr. McDonald Gayakaya, staatsveearts van die departement van landbou, het Dinsdag dooie karkasse en voëls wat besig is om te vrek geneem om te ondersoek en bloedmonsters te neem. Hy vermoed dit is 'n bakteriese infeksie.
Tanya Anderson, van die Save the Flamingo-organisasie, meen die oorsaak van die vrektes kan dalk botulisme-vergiftiging (erge voedselvergiftiging) wees.
"Dit is altyd teenwoordig, maar as die watergehalte swak is, is die teelaarde beter. Diere kan dit inkry as hulle aan karkasse vreet of die water drink."
Sy is al radeloos met die munisipaliteit se laksheid.
"Die onderhoud van die aanleg is nie goed nie, daarom is die watergehalte erg wisselvallig."
Booth, op wie se plaas die dam geleë is, is hartseer oor die dooie voëls.
"Dit is 'n ramp wat deur menslike nalatigheid veroorsaak is. Jare gelede is gesuiwerde water ingepomp om ons watervoëls te lok. Nou vrek hulle. Die dam is nou 'n rampgebied."
) Sello Matsie, woordvoerder van die munisipaliteit, sê daar is geen inligting oor hoekom die voëls vrek nie.
"Ons beskou dit as uiters belangrik om uit te vind wat die oorsaak is. Dit raak meer ernstig as menselewens bedreig word.
"Ons personeel neem gereeld monsters van die water. Een van die probleme is dat vloedwater ook in die dam gepomp word, wat 'n risiko vir die ekologie is. Die dooie voëls is op verskillende plekke gevind en ons wag vir die uitslae van die toetse voordat ons verdere stappe doen."